b"\n_START_ARTICLE_\nAdelheid Popp\n_START_SECTION_\nVida i obra\n_START_PARAGRAPH_\nCom a membre d'una fam\xc3\xadlia de classe treballadora, Adelheid Dworak va haver de deixar l'escola al cap de tres anys per anar a treballar a una f\xc3\xa0brica. Els seus germans la portaven a assemblees de treballadors on un dia va parlar de la situaci\xc3\xb3 de les treballadores i caus\xc3\xa0 un gran rebombori. A partir d'aquest moment Popp, a m\xc3\xa9s de treballar dotze hores al dia a la f\xc3\xa0brica, apr\xc3\xa8n als vespres a llegir i a escriure: llegeix escrits d'ideologia socialista i escriu sobre la situaci\xc3\xb3 de les treballadores. Els caps de setmana interv\xc3\xa9 en reunions de partits pol\xc3\xadtics._NEWLINE_Despr\xc3\xa9s d'haver ajudat a organitzar una vaga de dones, la policia secreta la va col\xc2\xb7locar en el punt de mira i va ser empresonada diverses vegades. L'any 1891 va ser membre de l'associaci\xc3\xb3 d'educaci\xc3\xb3 per a treballadores de Viena. Com a cofundadora del diari austr\xc3\xadac Arbeiterinnen-Zeitung (Diari de les treballadores) va esdevenir-ne la redactora principal l'any 1892 i l'any 1919 l'editora. A partir del 1893 va assumir la presid\xc3\xa8ncia del club de lectura i discussi\xc3\xb3 Libertas. Durant aquesta \xc3\xa8poca va mantenir una bona relaci\xc3\xb3 amb Friedrich Engels i August Bebel, els quals l'apreciaven molt. L'any 1893 es va casar amb Julius Popp, amic \xc3\xadntim i empleat del l\xc3\xadder del partit socialdem\xc3\xb2crata Victor Adler, que al mateix temps estava casat amb Emma Adler, ja amiga d'Adelheid. Julius Popp va morir tan sols vuit anys m\xc3\xa9s tard, l'any 1902. Els seus dos fills tamb\xc3\xa9 van morir aviat, un combatent en la Primera Guerra mundial i l'altre a causa d'una grip._NEWLINE_L'any 1902 va fundar amb d'altres l'Associaci\xc3\xb3 de dones i noies socialdem\xc3\xb2crates (Verein sozialdemokratischer Frauen und M\xc3\xa4dchen). L'any 1909 va publicar an\xc3\xb2nimament la seva Hist\xc3\xb2ria de joventut d'una treballadora (Jugendgeschichte einer Arbeiterin) amb pr\xc3\xb2leg d'August Bebel, que es va convertir en un llibre amb molt de ress\xc3\xb2 en els cercles socialistes.\xc2\xa0_NEWLINE_L'any 1918 va ser votada per formar part de l'executiva del partit i tamb\xc3\xa9 com a regidora al Consell Municipal de Viena, del qual va ser-ne membre fins al 1923. Un any m\xc3\xa9s tard, al 1919, va esdevenir diputada a la cambra baixa del parlament austr\xc3\xadac i hi va ser reelegida diverses vegades. A m\xc3\xa9s va ser presidenta del Comit\xc3\xa8 Internacional de Dones: succe\xc3\xad Clara Zetkin en el c\xc3\xa0rrec. L'any 1929 va publicar a Viena Der Weg zur H\xc3\xb6he (El cam\xc3\xad cap al cim), una hist\xc3\xb2ria sobre el moviment de dones socialdem\xc3\xb2crates._NEWLINE_L'any 1933 va renunciar a les seves funcions al partit per raons d'edat. Va viure la Guerra Civil austr\xc3\xadaca, l'any 1934, que va resultar en la prohibici\xc3\xb3 del partit socialdem\xc3\xb2crata i l'annexi\xc3\xb3 d'\xc3\x80ustria al Tercer Reich l'any 1938, per\xc3\xb2 en aquell moment per raons de salut no va poder participar activament en la vida p\xc3\xbablica i pol\xc3\xadtica. El 7 de mar\xc3\xa7 del 1939 va morir a Viena.\xc2\xa0"